Hammersmith and Fulham
Hammersmith and Fulham ( [Hamersmit i Fulam]) službeno engleski Royal Borough of Hammersmith and Fulham, neformalno samo Hammersmith, je jedan od 33 borougha metropolitanske grofovije Greater London, odnosno jedan od 14 borougha Unutrašnjeg Londona (Inner London) u kom živi 179,410 stanovnika

Geografske karakteristike 

Hammersmith i Fulham prostire se sjeverno od rijeke Temze i zapadno od Borougha Kensington and Chelsea.

U njemu se nalaze kvartovi (od sjevera prema jugu); Wormwood Scrubs, White City, Shepherd’s Bush, Hammersmith i Fulham.Cijeli  Hammersmith i Fulham nekad je bio dio historijske Grofovije Middlesex.

Historija 

Današnji Borough Hammersmith and Fulham osnovan je 1965. spajanjem dotadašnjih metropolitanskih borougha Fulham i Hammersmith.

Borough je pretežno rezidencijalni, sa velikim stambenim zgradama iz 19. vijeka. Na njegovom jugu leži Palača Fulham izgrađena početkom 16. vijeka, ona je sve do 1973. bila rezidencija londonskih biskupa, danas je pretvorena u muzej. Na sjeveru borougha nižu se zone gusto izgrađenih stambenih kvartova sve do pustopoljine - Wormwood Scrubs, gdje se nalazi istoimeni zatvor izgrađen od 1874 do 1890. koji je i danas u funkciji.

Znamenitosti

U boroughu se nalazi sajamski izložbeni centar Olympia i sjedište BBC-a sa glavnim studijima. U Hammersmithu se nalazi kuća Kelmscott, u kojoj je 18 godina živio William Morris, danas je u njoj sjedište udruženja njegovih sljedbenika. Tu se nalazi i plesna dvorana - Palais de Danse (Hammersmith Palais) otvorena 1919. i kuća Dove iz 17. vijeka, u kojoj od 1796. radi kavana i gostionica. 

Kvartovi Fulham, Shepherd’s Bush i Hammersmith imaju velike trgovačke centre.

Sport

Hammersmith i Fulham je poznat po nogometnim klubovima; Chelsea F.C., Fulham F.C. i Queen’s Park Rangers F.C., koji u Hurlingham parku imaju stadione na kojima igraju - Stamford Bridge, Craven Cottage i Loftus Road.

Svake godine kod mosta Putney starta Utrka čamaca Oxforda i Cambridgea, a kraljjičin klub iz Barons Courta poznat je po teniskom turniru.

Pobratimski gradovi 

 Anderlecht, Belgija
 Boulogne-Billancourt, Francuska
 Neukölln, Njemačka

Izvori

Vanjske veze 

 Hammersmith and Fulham council 

Administrativna podjela Engleske
London
Greater London